Aalborg Pirates nåede lige akkurat at få styrket truppen inden transfervinduet smækkede i. Den er nu udvidet med den 29-årige amerikaner Mark McCutcheon, der kommer til Aalborg fra norske Vålerenga. Det er med Skalborg Kro i spidsen en lang række sponsorer, der har sørget for at Pirates nu bliver styrket med en rutineret spiller. - Vi ønsker fortsat at gøre brug af vores unge spillere, men vi er glade for, at sponsorerne valgte at give os denne gave. Vi vil stadig fokusere på at få integreret talenterne, men her og nu vil det ikke være fair, hvis det er de unge talenter, der skal bære klubben gennem et slutspil. Nu får de mere rutine at læne sig op ad, siger de to trænere i klubben Ronny Larsen og Frederik Åkesson. Pirates har for kort tid siden taget afsked med Mathias Månsson og Sebastian Svendsen og havde derfor brug for forstærkning, hvis ikke klubben ville være meget sårbar overfor skader. - Vi havde flere spillere på hånden i de hektiske timer hvor Mark McCutcheon var vores favorit. Han er kendt som en stærk og hurtig spiller med høj arbejdsmoral og et godt skøjteløb. Derudover har han i sine tidligere klubber vist, at han kan producere point, siger trænerne.

Referat:
Med Skalborg Kro i spidsen har sponsorer sørget for at ishockeyklubben kan styrke sig inden slutspillet.